Guðmundur L. Gunnarsson , framkvæmdastjóri ungmennafélagsins Fjölnis í Grafarvogi , fékk í dag loksins afhentan askinn góða . Eins og kunnugt er var Guðmundur valinn matmaður sambandsþings UMFÍ á síðasta þingi að Laugarbakka í Miðfirði í október . Guðríður Aadnegard , formaður Héraðssambandsins Skarphéðins ( HSK ) , afhenti Guðmundi askinn í þjónustumiðstöð UMFÍ . Hefð hefur verið fyrir því síðan árið 1979 á þingum UMFÍ að velja matmann UMFÍ . Askurinn sem matmaður fær er afhentur í lok síðustu máltíðar þings UMFÍ þeim þingfulltrúa eða stjórnarmanni UMFÍ sem að mati dómnefndar er þess verðugastur að geyma gripinn til næsta þings . Við valið er m.a. horft til framgöngu í matar og kaffitímum þingsins , beitingu hnífapara , stíls , borðsiða og fleiri þátta . Dómnefnd er skipuð forseta þingsins og fyrrverandi matmanni . Að mati dómnefndar var Guðmundur vel að asknum kominn . Hann hafi hrúgað salati á disk sinn á þinginu og ranghvolft í sér augunum þegar honum hafi verið boðið upp á fisk . Í stað þess hafi honum verið boðinn hamborgari . Sá sem hampar nafnbótinni fær við þinglok afhentan farandbikar , fagurlega útskorinn ask til varðveislu í tvö ár . Á þinginu nú bar svo við að askurinn skilaði sér ekki og lofaði Guðríður að koma asknum til hans við tækifæri . Guðmundur fór þrátt fyrir þetta ekki tómhentur frá þinginu því Guðríður gaf honum DVD-disk um sögu Landsmóta UMFÍ á HSK-svæðinu og próteinstöng sem hún fann í veski sínu . Við afhendingu asksins í dag laumaði Guðríður góðgæti í askinn , klementínu í tilefni jólanna .